ตลท.ภาคทัณฑ์ “บล.อาร์เอชบี” เปิดทางลูกค้าแหกกฏแคชบาลานซ์
ตลท.ภาคทัณฑ์ "บล.อาร์เอชบี" เปิดทางลูกค้าแหกกฏแคชบาลานซ์
25 ม.ค. 2562

ตลาดหลักทรัพย์แห่งประเทศไทย (ตลท.) ได้ดำเนินการทางวินัยกับบริษัทหลักทรัพย์อาร์เอชบี (ประเทศไทย) สืบเนื่องจากบริษัทไม่ได้ดำเนินการให้ลูกค้าซื้อหลักทรัพย์ที่เข้าข่ายมาตรการกำกับการซื้อขายด้วยบัญชีแคชบาลานซ์ (Cash Balance) อันเป็นการฝ่าฝืนหรือไม่ปฏิบัติตามข้อกำหนดของตลาดหลักทรัพย์ฯ
อย่างไรก็ตามหลังจากที่บริษัทได้รับแจ้งจากตลาดหลักทรัพย์ฯ บริษัทได้เร่งดำเนินการจัดให้มีมาตรการป้องกันเพื่อไม่ให้เกิดการกระทำผิดซ้ำอีก ดังนั้น ตลาดหลักทรัพย์ฯจึงเห็นควรให้ภาคทัณฑ์บริษัทเป็นระยะเวลา 3 เดือน
สำหรับข้อกำหนดดังกล่าว เป็นข้อ 17 (1) ของข้อบังคับตลาดหลักทรัพย์ฯ เรื่อง ข้อกำหนดเกี่ยวกับสมาชิก ประกอบกับข้อ 3 (1) และข้อ 3/1 ของข้อบังคับตลาดหลักทรัพย์ฯ เรื่องมาตรการดำเนินการกรณีมีการซื้อขายหลักทรัพย์ในตลาดหลักทรัพย์ผิดไปจากสภาพปกติของตลาด รวมทั้งข้อ 4 ของประกาศตลาดหลักทรัพย์ฯ เรื่องการให้สมาชิกดำเนินการให้ลูกค้าทำการซื้อขายหลักทรัพย์ด้วยบัญชีแคชบาลานซ์